b"\n_START_ARTICLE_\nAdrian Mutu\n_START_PARAGRAPH_\nAdrian Mutu (s\xc3\xbcndinud 8. jaanuaril 1979 C\xc4\x83line\xc5\x9ftis) on Rumeenia jalgpallikoondise r\xc3\xbcndaja.\n_START_SECTION_\nKlubikarj\xc3\xa4\xc3\xa4r\n_START_PARAGRAPH_\nMutu pidas esimese m\xc3\xa4ngu elukutselisena 15. m\xc3\xa4rtsil 1997 Pite\xc5\x9fti Arge\xc5\x9fi meeskonnas. Kuni 1999. aastani pidas ta klubis 47 m\xc3\xa4ngu ja l\xc3\xb5i neis 14 v\xc3\xa4ravat._NEWLINE_Seej\xc3\xa4rel kutsuti ta Rumeenia parimasse klubisse Bukaresti Dinamosse, kus ta 36 m\xc3\xa4ngus l\xc3\xb5i 26 v\xc3\xa4ravat ning aitas Dinamol tulla Rumeenia meistriks jav\xc3\xb5ita karikav\xc3\xb5istlusi. Kuid tema esitus \xc3\xa4ratas ruttu v\xc3\xa4lismaiste talendiotsijate t\xc3\xa4helepanu ja ajaks, mil Dinamo sai need karikad pea kohale t\xc3\xb5sta, oli Mutu juba Milano Internazionalesse maha m\xc3\xbc\xc3\xbcdud._NEWLINE_Interis m\xc3\xa4ngis Mutu k\xc3\xb5igest 10 Serie A m\xc3\xa4ngu, sest Rumeenia ei kuulunud tollal Euroopa Liitu ja v\xc3\xb5\xc3\xb5rm\xc3\xa4ngijate kasutamisel oli arvuline piirang. Neis 10 m\xc3\xa4ngus ei l\xc3\xb6\xc3\xb6nud ta ainsatki v\xc3\xa4ravat, k\xc3\xbcll aga skooris karikav\xc3\xb5istlustel AC Milani vastu, aidates v\xc3\xb5ita 3:2. Kokku l\xc3\xb5i ta 14 m\xc3\xa4ngus 2 v\xc3\xa4ravat._NEWLINE_J\xc3\xa4rgmiseks hooajaks 2000/1, laenas Inter Mutu Verona Hellasesse. Hooaja l\xc3\xb5pus ostis Verona Mutu m\xc3\xa4ngija\xc3\xb5igused ja Mutu m\xc3\xa4ngis Veronas teisegi hooaja, l\xc3\xbc\xc3\xbces 62 m\xc3\xa4ngus 17 v\xc3\xa4ravat._NEWLINE_J\xc3\xa4rgmise hooaja, 2002/3, m\xc3\xa4ngis Mutu Parmas, kuhu Verona ta laenas. 36 m\xc3\xa4ngus l\xc3\xb5i Mutu 22 v\xc3\xa4ravat._NEWLINE_2003. aasta augustis maksis Chelsea FC omanik Roman Abramovit\xc5\xa1 Parmale Mutu eest 22,5 miljonit eurot. Ta alustas 4 v\xc3\xa4ravaga 3 m\xc3\xa4ngus, millest 2 v\xc3\xa4ravat l\xc3\xb5i ta 4:2 v\xc3\xb5idus Londoni rivaali Tottenham Hotspuri \xc3\xbcle, aga edaspidi tema hoog rauges. Mutu l\xc3\xb5i 38 m\xc3\xa4ngus 10 v\xc3\xa4ravat. Seej\xc3\xa4rel tekkisid tal probleemid treeneri Jos\xc3\xa9 Mourinhoga: kumbki s\xc3\xbc\xc3\xbcdistas teist valetamises selle kohta, kas Mutu oli 2006. aasta MM-valikm\xc3\xa4ngu ajal T\xc5\xa1ehhimaaga vigastatud v\xc3\xb5i ei. 2004. aasta septembris j\xc3\xa4i Mutu dopingukontrollis kokaiini tarvitamisega vahele ja lasti 29. oktoobril klubist lahti. \xc3\x9chtlasi sai ta 7 kuu pikkuse m\xc3\xa4ngukeelu ja 20 000 naelsterlingit trahvi. M\xc3\xa4ngukeeld l\xc3\xb5ppes 18. mail 2005._NEWLINE_2005. aasta alguses hakkas Chelsea Mutult kohtu kaudu raha tahtma. Premier League'i apellatsioonikomitee otsustas, et m\xc3\xa4ngija on lepingut rikkunud ilma m\xc3\xb5juva p\xc3\xb5hjuseta, mis andis Chelseale \xc3\xb5iguse n\xc3\xb5uda h\xc3\xbcvitist. Mutu kaebas selle otsuse Lausanne'is asuvasse Spordi Arbitraa\xc5\xbeikohtusse, aga seda ei rahuldatud. 11. mail 2006 kaebas Chelsea h\xc3\xbcvitise saamiseks FIFA-sse. Kuid 26. oktoobril 2006 otsustas FIFA Vaidluste Lahendamise Koda, et ta ei ole p\xc3\xa4dev selles k\xc3\xbcsimuses otsust vastu v\xc3\xb5tma. 22. detsembril kaebas Chelsea selle otsuse Spordi Arbitraa\xc5\xbeikohtusse. 21. mail 2007 t\xc3\xbchistas Spordi Arbitraa\xc5\xbeikohus Vaidluste Lahendamise Koja otsuse, v\xc3\xa4ites, et see on t\xc3\xa4iesti p\xc3\xa4dev otsust vastu v\xc3\xb5tma, ja k\xc3\xa4skis kojal sobiv h\xc3\xbcvitis m\xc3\xa4\xc3\xa4rata. 6. augustil 2007 esitas Chelsea FIFA-le j\xc3\xa4rgmise kaebuse Mutu peale ja n\xc3\xb5udis talt \xc3\xbcle 22\xc2\xbd miljoni naelsterlingi. 7. mail 2008 k\xc3\xa4skis FIFA Vaidluste Lahendamise Koda Mutul maksta Chelseale \xc3\xbcle 17 miljoni euro. Mutu kaebas teist korda Spordi Arbitraa\xc5\xbeikohtusse ja teist korda l\xc3\xbckkas Spordi Arbitraa\xc5\xbeikohus selle tagasi. 2009. aasta oktoobris esitas Mutu juba kolmanda edasikaebuse, seekord \xc5\xa0veitsi F\xc3\xb6deraalsesse \xc3\x9clemkohtusse, aga 14. juunil 2010 j\xc3\xa4eti seegi rahuldamata. V\xc3\xa4idetavalt tahab Mutu selle otsuse edasi kaevata Euroopa Inim\xc3\xb5iguste Kohtusse.\n_START_SECTION_\nKoondisekarj\xc3\xa4\xc3\xa4r\n_START_PARAGRAPH_\nRumeenia noortekoondistes on Mutu m\xc3\xa4nginud alates 1995. 1998. aasta U-21 meistriv\xc3\xb5istlustel v\xc3\xb5itis Rumeenia k\xc3\xb5ik 8 valikgrupim\xc3\xa4ngu ja p\xc3\xa4\xc3\xa4ses finaalturniirile ning see on l\xc3\xa4bi aegade ainus kord, kus Rumeenia on U-21 EM-i finaalturniirile p\xc3\xa4\xc3\xa4senud. Finaalturniir toimus Rumeenias 8 meeskonna osav\xc3\xb5tul, aga Rumeenia kaotas juba avam\xc3\xa4ngu 1:2 Hollandile ja langes v\xc3\xa4lja._NEWLINE_Esimese m\xc3\xa4ngu Rumeenia jalgpallikoondises pidas Mutu 29. m\xc3\xa4rtsil 2000 Kreeka jalgpallikoondise vastu. Esimese v\xc3\xa4rava Rumeenia koondises l\xc3\xb5i ta 26. aprillil 2000 K\xc3\xbcprose jalgpallikoondise vastu. Esimest korda l\xc3\xb5i ta kaks v\xc3\xa4ravat m\xc3\xa4ngus 20. augustil 2003 s\xc3\xb5prusm\xc3\xa4ngus Ukraina jalgpallikoondise vastu. Kolme v\xc3\xa4ravat \xc3\xbches m\xc3\xa4ngus pole ta l\xc3\xb6\xc3\xb6nud. Kokku on ta 2012. aasta alguse seisuga l\xc3\xb6\xc3\xb6nud Rumeenia koondiss 73 m\xc3\xa4ngus 34 v\xc3\xa4ravat, k\xc3\xb5ik Euroopa meeskondade vastu. K\xc3\xb5ige rohkem, 4 v\xc3\xa4ravat on ta l\xc3\xb6\xc3\xb6nud Luksemburgi ja Valgevene jalgpallikoondise vastu. Ainult \xc3\xbche m\xc3\xa4ngu, kus Mutu on skoorinud, on Rumeenia kaotanud: 2004. aasta EM-valikm\xc3\xa4ngu Taani jalgpallikoondise vastu, kus Mutu l\xc3\xb5i avav\xc3\xa4rava, aga Taani v\xc3\xb5itis 5:2._NEWLINE_Rumeenia p\xc3\xa4\xc3\xa4ses 2000. aasta Euroopa meistriv\xc3\xb5istlustele Belgiasse. Esimeses kohtumises sekkus Mutu 73. minutil, kui v\xc3\xa4ravad olid juba l\xc3\xb6\xc3\xb6dud, ja Rumeenia viigistas Saksamaa jalgpallikoondisega 1:1. Teises m\xc3\xa4ngus Portugali jalgpallikoondise vastu Mutu ei osalenud ja Rumeenia kaotas 0:1. Kolmanda m\xc3\xa4ngu Inglismaa jalgpallikoondise vastu tegi Mutu kaasa algusest l\xc3\xb5puni ja Rumeenia v\xc3\xb5itis eelviimasel minutil l\xc3\xb6\xc3\xb6dud penaltist 3:2. Portugal v\xc3\xb5itis alagrupis k\xc3\xb5ik m\xc3\xa4ngud, Rumeenia l\xc3\xa4ks teisena edasi. Veerandfinaali tegi Mutu samuti algusest l\xc3\xb5puni kaasa, kuid Itaalia jalgpallikoondis v\xc3\xb5itis selle 2:0 ja Rumeenia langes v\xc3\xa4lja._NEWLINE_Rumeenia p\xc3\xa4\xc3\xa4ses ka 2008. aasta Euroopa meistriv\xc3\xb5istlustele \xc5\xa0veitsi. Esimeses kohtumises, kus Rumeenia tegi Prantsusmaa jalgpallikoondisega v\xc3\xa4ravateta viigi, m\xc3\xa4ngis Mutu esimesed 78 minutit. Teises m\xc3\xa4ngus Itaalia vastu sai Mutu 43. minutil kollase kaardi, aga viis rumeenlased 55. minutil juhtima. Pidu polnud kauaks, j\xc3\xa4rgmisel minutil Itaalia viigistas. 88. minutil vahetati Mutu v\xc3\xa4lja. Edasip\xc3\xa4\xc3\xa4suks oli tarvis viimases voorus v\xc3\xb5ita juba edasip\xc3\xa4\xc3\xa4su taganud Hollandi jalgpallikoondis, kuid see k\xc3\xa4is \xc3\xbcle j\xc3\xb5u: Holland v\xc3\xb5itis 2:0. Mutu m\xc3\xa4ngis kogu m\xc3\xa4ngu. Itaalia l\xc3\xa4ks alagrupist teisena edasi, Rumeenia j\xc3\xa4i kolmandaks."